Javaslat A TANÁCS HATÁROZATA az egyrészről az Európai Közösség és tagállamai, másrészről a San Marino Köztársaság közötti együttműködésről és vámunióról szóló megállapodáshoz csatolt, a Horvát Köztársaságnak az ország Európai Unióhoz való csatlakozását követően szerződő félként való részvételéről szóló jegyzőkönyvnek az Európai Unió és tagállamai nevében történő megkötéséről /* COM/2013/0568 final - 2013/0273 (NLE) */





INDOKOLÁS 1. A JAVASLAT HÁTTERE A Horvát Köztársaság (a továbbiakban: Horvátország) 2013. július 1-jén csatlakozik az Európai Unióhoz. A Tanács 2012. szeptember 14-én felhatalmazta a Bizottságot, hogy Horvátország Európai Unióhoz való csatlakozására tekintettel folytasson tárgyalásokat az egyrészről az Európai Közösség és tagállamai, másrészről a San Marino Köztársaság (a továbbiakban: San Marino) közötti együttműködésről és vámunióról szóló megállapodásnak[1] (a továbbiakban: a megállapodás) a Horvátország szerződő félként való részvételéről szóló jegyzőkönyv útján történő kiigazításáról. A Horvát Köztársaság Európai Unióba történő felvételének feltételeiről és részletes szabályairól szóló jegyzőkönyv 6. cikkének (2) bekezdése szerint a Bizottságnak be kell nyújtania az elfogadásra kerülő jegyzőkönyv tervezetét a Tanácsnak. 2. A JAVASLAT JOGI ELEMEI A megállapodást, amely 2002. április 1-jén lépett hatályba, módosítani kell annak érdekében, hogy szerződő félként Horvátországra is kiterjedjen. A Bizottságnak 2012. szeptember 14-én adott felhatalmazást követően lezárultak a San Marinóval a megállapodáshoz csatolt jegyzőkönyvről folytatott tárgyalások. Az Európai Unió működéséről szóló szerződés 218. cikke (6) bekezdésének a) pontja értelmében az Európai Parlament […]-án/-én egyetértését adta a megállapodáshoz csatolt jegyzőkönyv megkötéséhez. A javaslat összefoglalása Ez a javaslat a Horvátország Európai Unióhoz való csatlakozását követően az ország szerződő félként való részvételét biztosító, a megállapodáshoz (mellékletként) csatolt jegyzőkönyvnek az Európai Unió és tagállamai nevében történő megkötéséről szóló tanácsi határozat tervezetét tartalmazza. Jogalap Az Európai Unió működéséről szóló szerződés és különösen annak 218. cikke (6) bekezdése, Horvátország csatlakozási szerződése[2], Horvátország csatlakozási okmánya[3] és különösen annak 6. cikke (2) bekezdésének második albekezdése. A jogi aktus típusának megválasztása Az Európai Unió működéséről szóló szerződés 218. cikke (6) bekezdésének a) pontja értelmében, az e cikk hatálya alá tartozó esetekben a Tanács az Európai Parlament egyetértését követően határozatban felhatalmazást ad a megállapodás megkötésére. Ez a javaslat ilyen határozatra irányul. Arányosság Ez a javaslat összhangban áll az arányosság elvével, mivel hatásai szigorúan az ahhoz szükséges mértékre korlátozódnak, hogy biztosítsák Horvátország szerződő félként való részvételét a megállapodásban, az ország Európai Unióhoz való csatlakozását követően. 2013/0273 (NLE) Javaslat A TANÁCS HATÁROZATA az egyrészről az Európai Közösség és tagállamai, másrészről a San Marino Köztársaság közötti együttműködésről és vámunióról szóló megállapodáshoz csatolt, a Horvát Köztársaságnak az ország Európai Unióhoz való csatlakozását követően szerződő félként való részvételéről szóló jegyzőkönyvnek az Európai Unió és tagállamai nevében történő megkötéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre, különösen annak 207. és 352. cikkére, összefüggésben a 218. cikke (6) bekezdésének a) pontjával és a 218. cikke (8) bekezdésének második albekezdésével, tekintettel Horvátország csatlakozási okmányára[4] és különösen annak 6. cikke (2) bekezdésének második albekezdésére, tekintettel az Európai Bizottság javaslatára, tekintettel az Európai Parlament egyetértésére[5], mivel: (1) A Tanács 2012. szeptember 14-én felhatalmazta a Bizottságot, hogy a Horvát Köztársaság Európai Unióhoz való csatlakozására tekintettel kezdjen tárgyalásokat a San Marino Köztársasággal az egyrészről az Európai Közösség és tagállamai, másrészről a San Marino Köztársaság közötti együttműködésről és vámunióról szóló megállapodásnak[6] a Horvát Köztársaság szerződő félként való részvételéről szóló jegyzőkönyv elfogadása útján történő kiigazításáról. (2) A megállapodáshoz csatolt jegyzőkönyvről a Bizottság által folytatott tárgyalások a közelmúltban lezárultak. (3) Az Európai Parlament […]-án/-én egyetértését adta a jegyzőkönyv megkötéséhez. (4) A jegyzőkönyvet az Európai Unió nevében meg kell kötni, ELFOGADTA EZT A HATÁROZATOT: 1. cikk Az egyrészről az Európai Közösség és tagállamai, másrészről a San Marino Köztársaság közötti együttműködésről és vámunióról szóló megállapodáshoz csatolt, a Horvát Köztársaságnak az ország Európai Unióhoz való csatlakozását követően szerződő félként való részvételéről szóló jegyzőkönyvet az Európai Unió és annak tagállamai nevében jóváhagyják. A jegyzőkönyv szövegét csatolták e határozathoz. 2. cikk A Tanács elnöke kijelöli azt a személyt, aki jogosult a jegyzőkönyv 3. cikkében előírt jóváhagyási okmányoknak az Európai Unió és tagállamai nevében történő letétbe helyezésére, miáltal az Európai Unió és tagállamai ezt a jegyzőkönyvet magukra nézve kötelezőnek ismerik el. 3. cikk Ez a határozat az elfogadásának napján[7] lép hatályba. Kelt Brüsszelben, -án/-én. a Tanács részéről az elnök MELLÉKLET JEGYZŐKÖNYV az egyrészről az Európai Közösség és tagállamai, másrészről a San Marino Köztársaság közötti együttműködésről és vámunióról szóló megállapodáshoz, a Horvát Köztársaságnak az ország Európai Unióhoz való csatlakozását követően szerződő félként való részvételéről A BELGA KIRÁLYSÁG, A BOLGÁR KÖZTÁRSASÁG, A CSEH KÖZTÁRSASÁG, A DÁN KIRÁLYSÁG, A NÉMETORSZÁGI SZÖVETSÉGI KÖZTÁRSASÁG, AZ ÉSZT KÖZTÁRSASÁG, ÍRORSZÁG, A GÖRÖG KÖZTÁRSASÁG, A SPANYOL KIRÁLYSÁG, A FRANCIA KÖZTÁRSASÁG, AZ OLASZ KÖZTÁRSASÁG, A HORVÁT KÖZTÁRSASÁG, A CIPRUSI KÖZTÁRSASÁG, A LETT KÖZTÁRSASÁG, A LITVÁN KÖZTÁRSASÁG, A LUXEMBURGI NAGYHERCEGSÉG, MAGYARORSZÁG, MÁLTA, A HOLLAND KIRÁLYSÁG, AZ OSZTRÁK KÖZTÁRSASÁG, A LENGYEL KÖZTÁRSASÁG, A PORTUGÁL KÖZTÁRSASÁG, ROMÁNIA, A SZLOVÉN KÖZTÁRSASÁG, A SZLOVÁK KÖZTÁRSASÁG, A FINN KÖZTÁRSASÁG, A SVÉD KIRÁLYSÁG, VALAMINT NAGY-BRITANNIA ÉS ÉSZAK-ÍRORSZÁG EGYESÜLT KIRÁLYSÁGA, valamint AZ EURÓPAI UNIÓ, egyrészről, valamint SAN MARINO KÖZTÁRSASÁG másrészről, tekintettel az egyrészről az Európai Közösség és tagállamai, másrészről a San Marino Köztársaság közötti együttműködésről és vámunióról szóló, 1991. december 16-i megállapodásra (a továbbiakban: a megállapodás), amely 2002. április 1-jén lépett hatályba, tekintettel a Horvát Köztársaságnak az Európai Unióhoz való, 2013. július 1-jei csatlakozására, mivel a Horvát Köztársaság a megállapodás szerződő felévé válik, A KÖVETKEZŐKBEN ÁLLAPODTAK MEG: 1. cikk A Horvát Köztársaság csatlakozik a megállapodáshoz. 2. cikk Ezen jegyzőkönyv a megállapodás szerves részét képezi. 3. cikk (1) A szerződő felek ezt a jegyzőkönyvet saját eljárásaikkal összhangban hagyják jóvá. (2) A felek értesítik egymást ezen eljárások lezárultáról. A jóváhagyási okiratokat az Európai Unió Tanácsának Főtitkárságán kell letétbe helyezni. 4. cikk Ez a jegyzőkönyv az utolsó jóváhagyó okirat letétbe helyezésének napját követő első hónap első napján lép hatályba. 5. cikk A jegyzőkönyvet 2013. július 1-jétől kell ideiglenesen alkalmazni. 6. cikk A megállapodás és az ahhoz mellékelt nyilatkozatok horvát nyelven készültek. Ezeket a szövegeket csatolták ezen jegyzőkönyvhöz, továbbá egyformán hitelesek azokkal az egyéb nyelveken készült szövegekkel, melyeken a megállapodás szövege és az ahhoz mellékelt nyilatkozatok megfogalmazásra kerültek. 7. cikk Ez a jegyzőkönyv két-két eredeti példányban készült angol, bolgár, cseh, észt, dán, finn, francia, görög, holland, horvát, ír, lengyel, lett, litván, magyar, máltai, német, olasz, portugál, román, spanyol, svéd, szlovák, valamint szlovén nyelven, amely szövegek mindegyike egyaránt hiteles. Kelt [Brüsszel]-ben, kétezer tizenhárom […] hó […] napján. [ ... ] a tagállamok részéről [ ... ] Az Európai Unió részéről [ ... ] San Marino Köztársaság részéről [ ... ] [1] HL L 84., 2002.3.28., 43. o. [2] HL L 112., 2012.4.24., 10. o. [3] HL L 112., 2012.4.24., 21. o. [4] HL L 112., 2012.4.24., 21. o. [5] HL C […], […], […] o. [6] HL L 84., 2002.3.28., 43. o. [7] A jegyzőkönyv hatálybalépésének napját a Tanács Főtitkársága fogja közzétenni az Európai Unió Hivatalos Lapjában.